รัฐบาลไทย-ข่าวทำเนียบรัฐบาล-ผอ.เศรษฐกิจการคลังชี้แจงประเด็นการเก็บภาษีมูลค่าเพิ่มต่ำกว่าเป้า ระบุ 9 เดือนแรกของปีงบประมาณ 60 รัฐบาลจัดเก็บภาษีมูลค่าเพิ่มสูงกว่าช่วงเดียวกันปีที่แล้วร้อยละ 2.5
วันพุธที่ 30 สิงหาคม 2560
ผอ.เศรษฐกิจการคลังชี้แจงประเด็นการเก็บภาษีมูลค่าเพิ่มต่ํากว่าเป้า ระบุ 9 เดือนแรกของปีงบประมาณ 60 รัฐบาลจัดเก็บภาษีมูลค่าเพิ่มสูงกว่าช่วงเดียวกันปีที่แล้วร้อยละ 2.5
ผอ.เศรษฐกิจการคลังแจงประเด็นการเก็บภาษีมูลค่าเพิ่มต่ํากว่าเป้า ระบุ 9 เดือนแรกของปีงบฯ 60 รัฐจัดเก็บภาษีมูลค่าเพิ่มสูงกว่าช่วงเดียวกันปีที่แล้วร้อยละ 2.5 ส่วนการจัดเก็บภาษีมูลค่าเพิ่มจากการบริโภคที่ต่ํากว่าประมาณการส่วนหนึ่งมาจากการลงทุนที่เพิ่มขึ้น
วันนี้ (30 ส.ค.60) นายกฤษฎา จีนะวิจารณะ ผู้อํานวยการสํานักงานเศรษฐกิจการคลัง สํานักงานเศรษฐกิจการคลัง กระทรวงการคลัง ได้ชี้แจงเกี่ยวกับประเด็น “การเก็บภาษีมูลค่าเพิ่มต่ํากว่าเป้า” ดังนี้
กรณีภาษีมูลค่าเพิ่มที่เก็บจากการจับจ่ายใช้สอยของประชาชนเก็บได้ต่ํากว่าเป้ามา 9 เดือนติดต่อกัน สะท้อนว่าเศรษฐกิจระดับบนที่ดูเหมือนดีขึ้นยังไม่ส่งผลต่อเศรษฐกิจระดับฐานราก และกําลังซื้อประชาชนทั่วไปไม่ดีขึ้นนั้น ผู้อํานวยการสํานักงานเศรษฐกิจการคลัง ได้กล่าวชี้แจงว่า  ในช่วง 9 เดือนแรกของปีงบประมาณ 2560 รัฐบาลจัดเก็บภาษีมูลค่าเพิ่มจํานวน 553,186 ล้านบาท สูงกว่าช่วงเดียวกันปีที่แล้วร้อยละ 2.5 โดยที่ในปีงบประมาณ 2559 มีการชําระภาษีมูลค่าเพิ่มจากรายได้จากใบอนุญาตให้ใช้คลื่นความถี่เพื่อประกอบกิจการโทรคมนาคม (3G และ 4G) กว่า 3,695 ล้านบาท อย่างไรก็ดี การจัดเก็บภาษีมูลค่าเพิ่มจากการบริโภคที่ต่ํากว่าประมาณการ ส่วนหนึ่งเป็นผลจากการลงทุนที่เพิ่มสูงขึ้นมาก โดย 9 เดือนแรกของปีงบประมาณ 2560 มีการนําเข้าสินค้าวัตถุดิบและสินค้าขั้นกลางที่ขยายตัวมากถึงร้อยละ 15.8 (สัดส่วนการนําเข้าร้อยละ 40.9) ส่งผลให้ผู้ประกอบการมีภาษีซื้อมากขึ้น และมีภาษีชําระลดลง
ทั้งนี้ ในช่วงที่ผ่านมากําลังซื้อของประชาชนค่อยๆ ฟื้นตัว โดยพบว่า การบริโภคภาคเอกชนในไตรมาสที่ 2 ขยายตัวได้ร้อยละ 3.0 เมื่อเทียบกับช่วงเดียวกันปีก่อน รายได้เกษตรกรหลังหักปัจจัยด้านเงินเฟ้อในช่วง 7 เดือนแรกขยายตัวร้อยละ 14.6 โดยเป็นการขยายตัวทั้งดัชนีผลผลิตสินค้าเกษตร และดัชนีราคาสินค้าเกษตร การบริโภคสินค้าคงทน สะท้อนจากปริมาณการจําหน่ายรถยนต์นั่งในช่วง 7 เดือนแรก ขยายตัวร้อยละ 22.6 นอกจากนี้ ภาษีมูลค่าเพิ่มที่รัฐบาลจัดเก็บได้หลังหักผลด้านเงินเฟ้อในช่วง 7 เดือนแรกขยายตัวเช่นกันที่ร้อยละ 2.1
สําหรับกรณีในการประเมินสถานะเศรษฐกิจรากหญ้าโดยรวมควรพิจารณาถึงผู้ใช้บริการออนไลน์ด้วย เพราะยอดขายออนไลน์ปีนี้อาจจะอยู่ที่ประมาณ 3 แสนล้านบาท โดยที่กระทรวงการคลังยังไม่สามารถเรียกเก็บภาษีกับบุคคลกลุ่มนี้ได้ครบถ้วนนั้น ผู้อํานวยการสํานักงานเศรษฐกิจการคลัง ได้กล่าวชี้แจงว่า จากการประสานข้อมูลจากกรมสรรพากร ขณะนี้กรมสรรพากรอยู่ระหว่างดําเนินการจัดเก็บภาษีจากผู้ประกอบการ E-Commerce ดังนี้ (1) ธุรกิจอี-คอมเมิร์ซ ที่มีการซื้อขายสินค้าและบริการในประเทศ กรมสรรพากรได้ติดตามจัดเก็บภาษีจากอี-คอมเมิร์ซโดยการนําระบบ โปรแกรมตรวจเช็ค ข้อมูลการค้า online เพื่อแสดงให้ทราบว่าร้านค้าใดมีลูกค้าเข้าไปเยี่ยมชมเว็บไซต์มาก ๆ หลังจากนั้น เจ้าหน้าที่กรมสรรพากรจะติดตามและตรวจสอบว่า มีการเสียภาษีครบถ้วนหรือไม่อย่างไร หากยังไม่ครบถ้วน กรมสรรพากรจะทําการติดตามให้มีการชําระภาษีให้ครบถ้วนและถูกต้องต่อไป
(2) นอกจากนี้ กรมสรรพากรอยู่ระหว่างจัดทําร่างกฎหมายจัดเก็บภาษีสําหรับการขายสินค้าและบริการผ่านระบบอิเล็กทรอนิกส์ หรือ e-business ซึ่งจะทําให้สามารถจัดเก็บภาษีจากผู้ประกอบการต่างชาติได้ จากที่ในปัจจุบันไม่สามารถจัดเก็บภาษีได้ อันเนื่องมาจากข้อจํากัดทางด้านกฎหมาย ทั้งนี้ กรมสรรพากรได้เปิดรับฟังความคิดเห็นจากประชาชนแล้ว และคาดว่าจะนําเสนอกฎหมายได้ภายในเร็วๆ นี้
--------------------
ข้อมูล: สํานักงานเศรษฐกิจการคลัง กระทรวงการคลัง